[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.9.2008

COM(2008) 557 τελικό

Πρόταση για

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ταμείου Αλληλεγγύης της ΕΕ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η διοργανική συμφωνία της 17ης Μαΐου 2006[1] προβλέπει την κινητοποίηση του Ταμείου Αλληλεγγύης της Ευρωπαϊκής Ένωσης μέσω ενός μηχανισμού ευελιξίας, το ετήσιο ανώτατο όριο του οποίου ανέρχεται σε 1 δισεκατομμύριο ευρώ, πέραν των ποσών για τους αντίστοιχους τομείς του δημοσιονομικού πλαισίου. Οι όροι επιλεξιμότητας προς υπαγωγή στο Ταμείο εκτίθενται αναλυτικά στον κανονισμό (ΕΚ) αριθ. 2012/2002[2] του Συμβουλίου.

Βάσει αίτησης της Γαλλίας για παροχή βοήθειας από το Ταμείο, λόγω του τυφώνα "Dean" που έπληξε τη Μαρτινίκα και τη Γουαδελούπη τον Αύγουστο του 2007, οι συνολικές εκτιμήσεις της προκληθείσας ζημίας έχουν ως εξής :

(EUR) |

Άμεση ζημία | Κατώτατο όριο | Ποσό βασιζόμενο στο 2,5% | Ποσό βασιζόμενο στο 6% | Συνολικό ποσό προτεινόμενης ενίσχυσης |

Γαλλία/ Γουαδελούπη και Μαρτινίκα, τυφώνας Dean | 511 200 000 | 3 266 629 000 | 12 780 000 | 0 | 12 780 000 |

Σύνολο | 12 780 000 |

Αφού εξέτασε την αίτηση αυτή[3] και λαμβάνοντας υπόψη το ανώτατο δυνατό ποσό συνδρομής από το Ταμείο, καθώς και το περιθώριο ανακατανομής των πιστώσεων εντός του τομέα που απαιτεί πρόσθετες δαπάνες, η Επιτροπή προτείνει την κινητοποίηση του Ταμείου Αλληλεγγύης της Ευρωπαϊκής Ένωσης για συνολικό ποσό 12.780.000 ευρώ, το οποίο θα διατεθεί εντός του τομέα 3β του δημοσιονομικού πλαισίου.

Με την υποβολή της παρούσας πρότασης για τη χρησιμοποίηση του Ταμείου, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 26 της διοργανικής συμφωνίας της 17ης Μαΐου 2006, προκειμένου να επιτύχει τη συμφωνία των δύο σκελών της αρμόδιας για τον προϋπολογισμό αρχής σχετικά με την ανάγκη να χρησιμοποιηθεί το Ταμείο και σχετικά με το απαιτούμενο ποσό. Η Επιτροπή καλεί όποιο από τα δύο σκέλη της αρμόδιας για τον προϋπολογισμό αρχής καταλήξει πρώτο σε συμφωνία επί του σχεδίου πρότασης για τη χρησιμοποίηση του Ταμείου, στο κατάλληλο πολιτικό επίπεδο, να ενημερώσει το έτερο των σκελών και την Επιτροπή για τις προθέσεις του.

Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

Η Επιτροπή θα υποβάλει προσχέδιο διορθωτικού προϋπολογισμού (ΠΔΠ) έτσι ώστε να εγγραφούν στον προϋπολογισμό του 2008 συγκεκριμένες πιστώσεις αναλήψεων υποχρεώσεων και πληρωμών, ανά δικαιούχο χώρα, όπως ορίζεται στο σημείο 26 της διοργανικής συμφωνίας της 17ης Μαΐου 2006.

Πρόταση για

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ταμείου Αλληλεγγύης της ΕΕ

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[4], και ιδίως το σημείο 26,

τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης[5],

την πρόταση της Επιτροπής,[6]

Εκτιμώντας τα ακόλουθα:

(1) Η Ευρωπαϊκή Ένωση σύστησε το Ταμείο Αλληλεγγύης της Ευρωπαϊκής Ένωσης (εφεξής το «Ταμείο») για να επιδείξει αλληλεγγύη προς τον πληθυσμό των περιφερειών που επλήγησαν από καταστροφές.

(2) Η διοργανική συμφωνία της 17ης Μαΐου 2006 επιτρέπει την κινητοποίηση του Ταμείου Αλληλεγγύης εντός ανωτάτου ετησίου ορίου 1 δισεκατ. ευρώ.

(3) Ο κανονισμός (ΕΚ) αριθ. 2012/2002 περιλαμβάνει τις διατάξεις που επιτρέπουν την κινητοποίηση του Ταμείου.

(4) Η Γαλλία υπέβαλε αίτηση για κινητοποίηση του Ταμείου, όσον αφορά την καταστροφή που προκάλεσε ο τυφώνας "Dean" τον Αύγουστο του 2007.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ :

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2008, κινητοποιείται το Ταμείο Αλληλεγγύης της Ευρωπαϊκής Ένωσης με σκοπό τη χορήγηση ποσού ύψους 12 780 000 ευρώ σε πιστώσεις αναλήψεως υποχρεώσεων και πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες, [...]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 139 της 14.06.2006, σ. 1.

[2] ΕΕ L 311 της 14.11.2002, σ. 3.

[3] Ανακοίνωση στην Επιτροπή SEC(2008)2406 σχετικά με αίτηση της Γαλλίας για την κινητοποίηση του Ταμείου Αλληλεγγύης της Ευρωπαϊκής Ένωσης, λόγω του τυφώνα "Dean" που έπληξε τη Μαρτινίκα και τη Γουαδελούπη τον Αύγουστο του 2007.

[4] ΕΕ C 139 της 14.06.2006, σ. 1.

[5] ΕΕ L 311 της 14.11.2002, σ. 3.

[6] ΕΕ C […] της […], σ. […].